b'\n_START_ARTICLE_\nPredpekel\n_START_PARAGRAPH_\nPredpekel ali limb (tudi limbo, latinsko limbus) je po verovanju nekaterih kristjanov \xc4\x8detrto mo\xc5\xbeno posmrtno stanje du\xc5\xa1e (poleg nebes, vic in pekla). Predpekel je namenjen zlasti du\xc5\xa1am ljudi, ki so bili sicer vedno dobri, po\xc5\xa1teni in pravi\xc4\x8dni, vendar pa ne izpolnjujejo formalnih kriterijev za vstop v nebesa: niso bili dele\xc5\xbeni kr\xc5\xa1\xc4\x8danskih zakramentov (niso bili kr\xc5\xa1\xc4\x8deni). Pozornost teologov sta pritegnili zlasti dve skupini takih ljudi: starozavezni o\xc4\x8daki in nekr\xc5\xa1\xc4\x8deni otroci. Du\xc5\xa1e v predpeklu ne trpijo (ker niso gre\xc5\xa1ne), vendar pa tudi ne \xc4\x8dutijo Bo\xc5\xbeje bli\xc5\xbeine.\n_START_SECTION_\nPredpekel o\xc4\x8dakov\n_START_PARAGRAPH_\nV predpeklu o\xc4\x8dakov naj bi bili zbrani vsi dobri in po\xc5\xa1teni ljudje, ki so \xc5\xbeiveli pred za\xc4\x8detkom kr\xc5\xa1\xc4\x8danstva in zato niso mogli postati kristjani. V predpekel o\xc4\x8dakov verujejo rimokatoliki in (do neke mere) tudi pravoslavni kristjani. Poudariti velja, da je verovanje neenotno._NEWLINE_Nekateri (zlasti pravoslavni, pa tudi katoli\xc5\xa1ki) kristjani verjamejo, da je \xc5\xa1el Jezus po smrti v predpekel in vse du\xc5\xa1e od tam odpeljal v nebesa (v tem smislu tudi razlagajo apostolsko veroizpoved:\xc2\xa0\xc2\xbbVerujem ... v Jezusa Kristusa, ki ... je \xc5\xa1el pred pekel\xc2\xab). Po tem dejanju je bil predpekel ukinjen, ker ni bil ve\xc4\x8d potreben._NEWLINE_Po mnenju drugih Jezus ni odpeljal o\xc4\x8dakov iz predpekla. \xc5\xa0e vedno so tam in \xc4\x8dakajo na poslednjo sodbo (sodni dan). Hkrati pa se jim pridru\xc5\xbeujejo tudi \xc5\xa1e nove du\xc5\xa1e, saj je bilo na svetu tudi pozneje dosti ljudi, ki so bili dobri in po\xc5\xa1teni, vendar pa niso nikoli v \xc5\xbeivljenju sli\xc5\xa1ali za kr\xc5\xa1\xc4\x8danstvo. Tak pogled na predpekel zasledimo tudi v Dantejevi Bo\xc5\xbeanski komediji: Dante v predpeklu sre\xc4\x8da slavne gr\xc5\xa1ke filozofe.'